钦定古今图书集成/明伦汇编/闺媛典/第268卷 > 皇清一 > 崔士瞻妻任氏
## 钦定古今图书集成/明伦汇编/闺媛典/第268卷 > 皇清一 > 崔士瞻妻任氏

按《霸州志》：“任氏，本州廪生，赠通奉大夫，云南布政崔士瞻妻。年十四，嫔于崔，识妇道。时舅年逾七旬，老病不能动履，氏不敢以奉侍诿婢仆，起居必亲扶，饮食必亲调，床褥必亲设，药饵必亲尝，阅数十年如一日。卒之日，哀毁尽礼。二十四，夫亡，誓不欲生，不进饮食者已二日。忽见两幼子，一弱女，绕膝痛哭，翻然改曰：‘我死不难，独念崔家宗祀，惟此两孤，我死则为他人后矣’。” 遂强进饮食，经理丧事，为子延师课读。未几女殇，外侮时至，家业凋零，昼夜辟绩，积劳成疾，呕血几死者数，而志终不移，勉强支持，两子次第毕婚。长字鸣阳，于顺治丁酉出仕陕西镇原县令，奉母禄养。时县治荒凉，盗贼继起，城几不保。氏勗鸣阳死守，闻者壮之，城赖以全。鸣阳历任州府，氏皆谆谆诫勉，俾有成绩。